**גיל בָּרינגר** (נולד באוגוסט 1982, אב תשמ"ב) הוא עורך דין ישראלי המשמש מנהל בכיר לתפקידים מיוחדים ברשות האוכלוסין וההגירה. פובליציסט הפעיל בתנועות שמרניות. לשעבר יועץ השר זבולון אורלב, סיעת הבית היהודי ושרת המשפטים איילת שקד.

ביוגרפיה
--------

ברינגר נולד בבת ים, גדל ברעננה. למד בישיבת ההסדר ברכת משה במעלה אדומים וסיים שישה ממבחני הסמיכה של הרבנות הראשית. שירת בצה"ל בחיל השריון. למד לתואר ראשון במשפטים באוניברסיטת בר-אילן. את ההתמחות עשה בפרקליטות המדינה. סיים לימודי תואר שני באוניברסיטה העברית, וכעת כותב בה את עבודת הדוקטורט שלו בנושא: "חקיקה פרסונלית". בעבר למד במכללה למדינאות, לימד בקריה האקדמית אונו וניהל בה את קליניקת ברלינר וקליניקת מצפ"ן לליווי פרלמנטרי.

לאחר שהוסמך לעורך דין, החל משנת 2009, שימש כעוזר לענייני חקיקה של השר זבולון אורלב, ולאחר מכן שימש כיועץ סיעת הבית היהודי לענייני חקיקה. במהלך כהונת איילת שקד כשרת משפטים, בין השנים 2015–2019, שימש כיועץ השרה לענייני הכנסת והממשלה ומרכז ועדת השרים לענייני חקיקה. איתר עבור שקד מועמדים שמרנים לבית המשפט העליון, פעל ליישם את מדיניות השרה מול מחלקת הבג"צים, ולגיבוש הסכמות קואליציוניות לקידום או גניזת יוזמות חקיקה. ברינגר נתפס כמי שאחראי לגיבוש המסד התאורטי לפעולותיה של שקד כשרת המשפטים.

במהלך לימודיו לתואר שני ובמקביל לעבודתו עם זבולון אורלב, במשך כשלוש שנים, פרסם כתבות ותחקירים במוסף "צדק" של העיתון מקור ראשון. אחד מתחקיריו הביא לפיטורי אדר כהן, המפקח הארצי על לימודי אזרחות. פרסם מספר מאמרי דעה ארוכים בכתב העת "השילוח". מפרסם טור שבועי בשם "האדם הסביר" בעיתון "גלובס". לקראת הבחירות לכנסת ה-24 פסק זמנית מפרסום הטור, כדי למנוע מראית עין של ניגוד עניינים. לאחר הבחירות, שימש כיועץ המשפטי מטעם רשימת ימינה במהלך המשא ומתן להקמת ממשלת ישראל ה-36.

פעיל ומשתתף בכנסים של ארגוני ימין ובהם התנועה לשמרנות ישראלית, ופורום קהלת. נחשב לאחד ממובילי השיח הביקורתי על מעמדו העכשווי של מוסד היועץ המשפטי לממשלה, קורא לפיצול התפקיד, הסדרת הייעוץ לממשלה וייצוגה בבתי המשפט, ועוד. משתתף מפעם לפעם בפאנלים משפטיים ומתראיין להסכתים שונים. מרצה לעיתים במסגרת הפורום הישראלי למשפט וחירות.

בנובמבר 2021 מונה בידי שרת הפנים איילת שקד לתפקיד מנהל בכיר לתפקידים מיוחדים ברשות האוכלוסין וההגירה, בין השאר כמנהל פרויקט הפטור מוויזות לארצות הברית.

חיים אישיים
-----------

ברינגר רווק, מתגורר בירושלים ומנהל אורח חיים דתי.

קישורים חיצוניים
----------------

* גיל ברינגר, ברשת החברתית אקס (טוויטר)
* גיא לוריא, ד"ר שקד ומר ברינגר, באתר המכון הישראלי לדמוקרטיה
* חוקים פרסונליים | עו״ד גיל ברינגר, סרטון באתר יוטיוב (אורך: 1:18:22)
* גיל ברינגר, ברשת החברתית פייסבוק
* "האדם הסביר", באתר גלובס
* ליאת נטוביץ' קושיצקי, אפשר להחיל חקיקה חדשה גם ביהודה ושומרון, באתר nrg‏, 26 בדצמבר 2015
* משה ויסטוך, ‏איילת שקד מציגה: הדור הבא בתחום המשפט, באתר כיפה, 13 באוקטובר 2016

**מכּתביו**:

* המחטף השקט: מיועצים משפטיים ל"שומרי סף", **השילוח**, 11, 13 בספטמבר 2018
* העיקר הכוונה? לא בטוח: הצצה בחוק איסור אפליה חושפת את מטרתו האמיתית, באתר גלובס, 23 באוגוסט 2019
* הממשלה המחוקקת, **השילוח**, 18, פברואר 2020
* ברשות הפקידים, **השילוח** 24, מרץ 2021

הערות שוליים
------------

1. ↑  עפרה לקס, עניין אישי והפעם עם עו"ד גיל ברינגר, באתר ערוץ 7, 1 באפריל 2018
2. ↑  עניין אישי והפעם עם עו"ד גיל ברינגר, באתר ערוץ 7
3. ↑  לצד עוזרה של שקד אלון דביר. ראו: נטעאל בנדל, ‏שופט את השופטים, בעיתון מקור ראשון, 27 בינואר 2019
4. ↑  "האיש של איילת שקד למשימות מיוחדות חושף: כך מינינו שופטים". *TheMarker*. נבדק ב-2019-12-02.
5. ↑  חן מענית, היועץ של שקד חושף תפיסה בעייתית, חן מענית, דעות, באתר גלובס, ‏2018-09-24
6. ↑  סקירת העיתונות: ב"גלובס" נותנים פתחון פה לשני הצדדים בוויכוח על שלטון החוק, באתר העין השביעית
7. ↑  ציוץ של נעמה סיקולר ברשת החברתית טוויטר, 1 ביוני 2021.
8. ↑  ציוץ של יקי אדמקר ברשת החברתית טוויטר, 12 באפריל 2021; ציוץ של ארי קלמן ברשת החברתית טוויטר, 1 ביוני 2021.
9. ↑  גיל ברינגר, ‏אז מה באמת למדתי בחדרי המו"מ הקואליציוני להקמת ממשלת השינוי?, באתר גלובס
10. ↑  גיל ברינגר חוזר לשרה איילת שקד: הפטור מוויזות בדרך, באתר כיפה
11. ↑  עניין אישי והפעם עם עו"ד גיל ברינגר, באתר ערוץ 7, ‏2018-04-07

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007411636305171
* VIAF: 78156674998633581719
* WorldCat (עם VIAF): 78156674998633581719

 |